钦定古今图书集成/理学汇编/经籍典/第184卷 > 汉董仲舒春秋繁露一 > 《随本消息》
## 钦定古今图书集成/理学汇编/经籍典/第184卷 > 汉董仲舒春秋繁露一 > 《随本消息》

颜渊死，子曰“天丧予！”子路死，子曰“天祝予。”西狩获麟，
曰：吾道穷。吾道穷，三年身随而卒。阶此而观天命成
败，圣人知之，有所不能救命矣夫！先晋献公之卒，齐
桓为葵丘之会，再致其集。先齐孝，未一年，鲁僖乞师
取谷。晋文之威，天子再致。先卒一年，鲁僖公之心分
而事齐，文公不事晋。先齐侯潘卒一年，文公如晋，卫
侯、郑伯皆不期来。齐侯已卒，诸侯果会晋大夫于新
城。鲁昭公以事齐之故，晋人不入。楚国强而得意，一
年再会诸侯，代强吴，为齐诛乱臣，遂灭厉，鲁得其灭
以灭鄫。其明年，知晋无河上之难，先晋昭之卒，一年
无难，楚国内乱臣弑君。诸侯会于平丘，谋诛楚乱臣，
昭公不得与盟，大夫见执。吴大败楚之党六国于鸡
父。公如晋而大辱，《春秋》为之讳而言有疾。由此观之，
所行从不足恃，所事者不可不慎，此亦存亡荣辱之
要也。先楚庄王之卒三年，晋灭赤狄、潞氏及甲氏。留
吁，先楚子审卒之三年，郑服萧鱼。晋侯周卒一年，先
楚子昭之卒年，与陈、蔡伐郑而大克。其明年，楚屈建
会诸侯而张中国，卒之三年，诸夏之君朝于楚，楚子
卷继之，四年而卒。其国不为侵夺，而顾隆盛强大中
国，不出年馀，何也？楚子昭盖诸侯可者也。天下之疾
其君者，皆赴愬而乘之，兵四五出，常以众击少，以专
击散，义之尽也。先卒四十五年，中国内乖，齐、晋、鲁、卫
之兵分守，大国，袭诸夏。再会陈仪，齐不肯往，吴在其
南，而二君杀中国；在其北，而齐、卫杀其君庆。季封，切
君乱国，石恶之徒聚而成群。卫衎据陈仪而为谖，林
父据戚而已畔。宋公杀其世子，鲁大饥。中国之行，亡
国之迹也。譬如文、宣之际，中国之君，五年中之五君，
杀以晋灵之行，使一大夫立于棐林，拱揖指㧑，诸侯
莫敢不出，此犹《湿》之有拔也。〈一作隰之有伴。〉